Papersnake/gushiwen huggingface dataset:
送分司陈郎中只召直史馆重修三圣实录
刘禹锡（唐代）

蝉鸣官树引行车，言自成周赴玉除。远取南朝贵公子，

重修东观帝王书。常时载笔窥金匮，暇日登楼到石渠。

若问旧人刘子政，如今白首在南徐。
游西池
谢混（魏晋）

悟彼蟋蟀唱，信此劳者歌。
有来岂不疾，良游常蹉跎。
逍遥越城肆，愿言屡经过。
回阡被陵阙，高台眺飞霞。
惠风荡繁囿，白云屯曾阿。
景昃鸣禽集，水木湛清华。
褰裳顺兰沚，徙倚引芳柯。
美人愆岁月，迟暮独如何？
无为牵所思，南荣戒其多。
雨中送期莲生
郑如英（明代）

执手难分处，前车问板桥。
愁从风雨长，魂向别离销。
客路云兼树，妆楼暮与朝。
心旌谁复定，幽梦任摇摇。
寄留梦炎
许月卿（宋代）

山屋好中秋，中斋炯在眸。
中流谁砥柱，野水却孤舟。
上意甘盘甚，来迟季子留。
愿毋淹独乐，留相九重休。
再次韵赠高宾王二首
陈造（宋代）

尘外高人谢宦昏，生全天爵哜衢樽。
逸民佳传须银笔，常侍流风见耳孙。
入洛真能折伧父，浮湘更欲吊英魂。
男儿有志轻万里，辟世何如金马门。
寄题玉山周晦叔家似贤斋
陈文蔚（宋代）

人心殊嗜好，黑白互相形。
农臭不自悟，荧荧飞青蝇。
一日对此君，炯然又眼明。
子猷虽借宅，绿阴仍满庭。
雅净两龚洁，高寒伯夷清。
可近不可狎，劲挺干青冥。
世人景先哲，绘画劳丹青。
想像不觌面，孔孟何由倾。
安知君子交，日日与相迎。
手种万苍玉，君家有典刑。
清风流至今，修好无渝盟。
以诗句咏梅 微月黄昏句里香
方蒙仲（宋代）

千载几梅诗，难在道著处。便是武夷翁，亦赏西湖句。
杨睹者居士引其子来参二首 其二
释函是（明代）

父子同参事亦奇，欣逢恰在睹星时。一堂冷澹僧和俗，面面相看知未知。
送张光归吴
郎士元（唐代）

看取庭芜白露新，劝君不用久风尘。

秋来多见长安客，解爱鲈鱼能几人。
张拱垣南师山庄
魏一鳌（清代）

一水下园蔬，千山环敝庐。晓云填断岭，暮鸟唤归锄。

树荫天疑雨，沙明虫著书。无劳知魏晋，午梦正蘧蘧。
赠张道士
刘过（宋代）

修廊行尽到山斋，中有高人百念灰。
门外不知春出笋，池边惟见地生苔。
内丹久炼龙知在，大药将成鹤屡来。
想见年年朝玉帝，眉间一点淡黄开。
减字木兰花
林淳（宋代）

烛花呈灿。瑞气满筵春欲烂。月色中宵。疑是阶前雪未消。

骚人词客。魂断蜡梅香已籍。谁更情关。一点新愁入远山。
八月十五日夜玩月
刘沧（唐代）

中秋朗月静天河，乌鹊南飞客恨多。寒色满窗明枕簟，

清光凝露拂烟萝。桂枝斜汉流灵魄，蘋叶微风动细波。

此夜空亭闻木落，蒹葭霜碛雁初过。
和张昌言喜雨
苏轼（宋代）

二圣忧勤忘寝食，百神奔走会风云。
禁林夜直鸣江濑，清洛朝回起縠纹。
梦觉酒醒闻好句，帐空簟冷发余薰。
秋来定有丰年喜，剩作新诗准备君。
和主司王起（一作和主司酬周侍郎）
黄颇（唐代）

二十二年文教主，三千上士满皇州。独陪宣父蓬瀛奏，

方接颜生鲁卫游。多羡龙门齐变化，屡看鸡树第名流。

千堂何处最荣美，朱紫环尊几处酬。
如梦令
张婉（明代）

陌上莺啼绿柳，楼上花飞宝甃。晴日晚春天，画箧香消豆蔻。

消瘦，消瘦，又是断肠时候。
雁门关
徐昂发（清代）

昨升系舟山，试望雁门塞。巀嶪阵云黑，势与玄岳配。

及兹赴谷口，局步入烟霭。曲曲山根盘，层层苍壁对。

岚光自摩荡，岩壑递明晦。古雪滋阴崖，新泉下奔濑。

猿猱一线路，迥出飞鸟背。侧磴上空曲，攀危凌地籁。

始知经陟高，足底群峰会。玄冥操斗柄，制此天北戒。

插汉立雄关，蕃畿隔内外。东掠凤皇城，西极菖蒲海。

呼吸万里通，形胜兵家最。信乃天下蔽，讵惟三晋隘。

时清关门开，耕田铸矛镦。不见沙土中，箭镞馀腥在。
严州春晓 其二
吕本中（宋代）

是月足阴晦，暮春常苦寒。闭门犹疾病，春物岂相干。

坚坐客已少，长贫心自安。幽兰有花在，尚肯结馀欢。
题睢阳五老图
张贵谟（宋代）

驷马鲜能容白发，万钉终不润黄垆。乌靴席帽红尘里，幻出睢阳五老图。
郡圃雪销已尽，惟余城阴一街雪
杨万里（宋代）

阳林日暖雪全销，阴迳琼瑶尚寸高。
半疋斜铺白花锦，倩谁裁作水霜袍。
次韵和陈五咏张侍郎小车 其二
刘攽（宋代）

履及阶除杖及园，犊车閒暇过前村。老农未喻疏公意，应怪虚高驷马门。
书范景山
陈著（宋代）

朅来范公亭，闻昔范老子。盛德自有铭，逸事有来纪。

如彼沙汇坟，实葬外舅氏。累累冢十四，谁计后不祀。

怀券售之人，枯骨听掷弃。公心恻恻然，能忘我先妣。

猛捐十倍价，复此不毛地。至今上冢饭，免为若敖鬼。

又如域西山，寸山寸金置。山人已过望，我怀不自已。

当公未死时，而适山人死。顾斥眠牛冈，欲葬惟其意。

夫先妇随后，同穴坟隆起。世降俗日薄，安识仁与义。

先世未百年，来者已弗记。况于外氏家，代尽子孙事。

买山未一刻，卖者不敢视。况容卖主葬，为人重于己。

中心所乐为，焉有一毫伪。死者岂无知，造物非块尔。

公虽不求报，感应乃常理。后嗣何其贤，相与继前志。

范氏其兴乎，吾无閒然矣。
西江上送渔父
温庭筠（唐代）

却逐严光向若耶，钓轮菱棹寄年华。三秋梅雨愁枫叶，

一夜篷舟宿苇花。不见水云应有梦，偶随鸥鹭便成家。

白蘋风起楼船暮，江燕双双五两斜。
游潮阳白牛岩
林隽胄（明代）

梦魂久结此山间，秋晚山缘得未悭。松壑出云皆绿气，石岩生月共苍颜。

天能磊砢安峰骨，我欲高歌动海澜。爱尔晨曦兼暮紫，可容袖满水声还。
王安中传
脱脱等 撰（元代）

王安中字履道，中山阳曲人。进士及第，历秘书省著作郎。政和士，天下争言瑞应，廷臣辄笺表贺，徽宗观所作，称为奇才。他日，特出制诏三题使具草，立就，上即草后批：“可中书舍人。”未几，自秘书少监除中书舍人，擢御史中丞。开封逻卒夜迹盗盗脱去民有惊出与卒遇缚以为盗民讼诸府不胜考掠之惨遂诬服安中廉知之按得冤状即出民抵吏罪 时上方乡神仙之事，蔡京引方士王仔昔以妖术见，朝臣戚里寅缘关通。安中疏请自今招延山林道术之士，当责所属保任；并言京欺君僣上、蠹国害民数事。上悚然纳之。已而再疏京罪，上曰：“本欲即行卿章，以近天宁节，俟过此，当为卿罢京。”京伺知之，大惧，其子攸日夕侍禁中，泣拜恳祈。上为迁安中翰林学士，又迁承旨。宣和元年，拜尚书右丞；三年，为左丞。金人来归燕，谋帅臣，安中请行。王黼赞于上，授庆远军节度使、河北河东燕山府路宣抚使、知燕山府，辽降将郭药师同知府事。药师跋扈，府事皆专行，安中不能制，第曲意奉之，故药师愈骄。靖康初，言者论其缔合王黼、童贯及不几察郭药师叛命，罢为观文殿大学士、提举嵩山崇福宫；又责授朝议大夫、秘书少监、分司南京，随州居住；又贬单州团练副使，象州安置。高宗即位，内徙道州，寻放自便。绍兴初，复左中大夫。子辟章知泉州，迎安中往，未几卒，年五十九。安中为文丰润敏拔，尤工四六之制。徽宗尝宴睿谟殿，命安中赋诗百韵以纪其事。诗成，赏叹不已，令大书于殿屏，凡侍臣皆以副本赐之。其见重如此。
朝云集句诗七言律诗 其五
孙蕡（明代）

浮云漠漠草离离，泪湿春衫鬓脚垂。秋水为神玉为骨，芙蓉如面柳如眉。

钟随野艇回孤棹，蝉曳残声过别枝。青冢路边南雁尽，问君何事到天涯。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其七
韩驹（宋代）

逢年要力耕，善舞须长袖。北山休移文，南山归种豆。
寄陆浑赵明府
张籍（唐代）

与君学省同官处，常日相随说道情。新作陆浑山县长，

早知三礼甲科名。郭中时有仙人住，城内应多药草生。

公事稀疏来客少，无妨著屐独闲行。
浪淘沙·红影湿幽窗
纳兰性德（清代）

红影湿幽窗，瘦尽春光。雨余花外却斜阳。谁见薄衫低髻子，抱膝思量。
莫道不凄凉，早近持觞。暗思何事断人肠。曾是向他春梦里，瞥遇回廊。
钗头凤
饶芝祥（清代）

珠帘静。双金定。可人斜向屏山凭。脸儿微赤眉儿翠。

醉醉醉。黎云醒。兰脂剩。身慵但呼香茗。檀郎至。回头避。

侍儿报道燕钗坠。试试试。
闻霰
舒岳祥（宋代）

卷幔江湖二十年，青山兀坐学枯禅。
夜来雪急敲窗纸，忽忆吴江听此眠。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵 其七
宗臣（明代）

朔雪不肯去，客衣何处新。尊前歌绿草，僽杀蓟门春。
七月五日立秋
晁说之（宋代）

故庐归客不胜愁，可是人间晚立秋。
收潦水清如可待，无穷蛭螾看沈浮。
送元上人归禾山
吕本中（宋代）

长嚣而寂，方作而息。如射破的，初不以力。子居深山，又处绝顶。

避嚣不作，二事俱屏。往来临川，道里且千。一见我喜，如旧交然。

我欲属子，重于发言。子请则坚，之子之贤。遍寻诸方，不主先入。

唯是之从，何拘何执。惟昔善财，我曹之师。其心广大，谁能间之。

山高海深，德则不孤。不深不高，培塿潢污。奚必深山，惟静之守。

求寂念息，以阅永久。
为茂林老乘独舟四句
陈著（宋代）

海浪如山不著帆，任风吹去渺茫閒。
谁知缘法有到处，少茂林泊处深山。
与田承君宗丞话旧
释道潜（宋代）

赤日下西谷，松门敛馀晖。萧萧征马鸣，客子来者谁。

故人田子方，六月并州归。崎岖千里道，问子来何为。

君命不俟驾，讵敢辞炎曦。禅庭梵呗歇，软语同逶迤。

梧桐挂凉月，清润含裳衣。人生实萍梗，同附一渺瀰。

惊风或暂先，波定还相依。昔我在南兖，识君英妙时。

轩轩勇气节，凛凛如熊罴。声名固已早，时命殊淹迟。

今兹向魏阙，骥足将腾夷。圣君隆至治，谏诤求瑕玼。

尝闻至人语，子可补拾遗。一言开尧聪，四海风俗移。

无为外重失，蹇谔当自持。赠言古者事，吾岂忘前规。
和伍抑斋用韵
林大章（明代）

半幅寒衾一卷毡，昔年挑过岭云颠。亦知悃愊非时好，难作脂韦取世怜。

回首烟霞逢道侣，寄情水月伴吟仙。与君采采南山蕨，胜却当时愧俸钱。
和刘后村梅花百咏
方蒙仲（宋代）

参横月落梦何从，且领清香入盏中。
一岁见梅须一醉，梅前有几百年翁。
死别离
方维仪（明代）

昔闻生别离，不闻死别离。
无论生与死，我独身当之。
北风吹枯生，日夜为我悲。
上视沧浪天，下无黄口儿。
人生不如死，父母泣相持。
黄鸟各东西，秋草亦参差。
予生何所为，予死何所为。
白日有如此，我心当自知。
五祖栽松六祖担柴赞
释了惠（宋代）

无柄锄头，无根松树。
万古风规，一肩荷负。
至今夜夜黄梅雨。
咏金竹
蒋堂（宋代）

百镒先寒一径深，潜疑造化铸成林。
贪夫或有凭阑者，不见修篁但见金。
游多福寺寺有佛牙光色殊胜而安定郡王墓在其后二绝 其一
周紫芝（宋代）

吹尽青丝两鬓华，旋裁林下老生涯。已携斋钵分僧饭，更炷香云礼佛牙。
水龙吟 浮翠山房拟赋白莲
吕同老（宋代）

素肌不污天真，晓来玉立瑶池里。亭亭翠盖，盈盈素靥，时妆净洗。

太液波翻，霓裳舞罢，断魂流水。甚依然、旧日浓香淡粉，花不似，人憔悴。

欲唤凌波仙子。泛扁舟、浩波千里。只愁回首，冰帘半掩，明珰乱坠。

月影凄迷，露华零落，小阑谁倚。共芳盟，犹有双栖雪鹭，夜寒惊起。
花石诗十一章
邓肃（宋代）

圣主胸襟包率土，天锡园池乃如许。
坐观块石与根茎，无乃卑乃不足数。
酬孟云卿
杜甫（唐代）

乐极伤头白，更长爱烛红。相逢难衮衮，告别莫匆匆。

但恐天河落，宁辞酒盏空。明朝牵世务，挥泪各西东。
十二月二日夜梦与客并马行黄河上息於古驿
陆游（宋代）

河滨古驿辟重门，雉兔纷纷黍酒浑。
吾辈岂应徒醉饱，会倾东海洗中原。
归途杂述 其二
张晋（清代）

漂母哀王孙，一饭感何深。及其既富贵，报之以千金。

千金何足道，聊用表厥忱。巾帼胜须眉，由来匪自今。

我遭颇类此，涕下沾衣襟。报否未敢必，此意常钦钦。
旅次寄贾岛兼简无可上人
马戴（唐代）

相思边草长，回望水连空。雁过当行次，蝉鸣复客中。

壮年看即改，羸病计多同。傥宿林中寺，深凭问远公。
游燕喜次韵
李邦义（明代）

湟川山水旧传名，暇日来游燕喜亭。细扪萝藤寻古刹，徐穿岩洞觅仙灵。

卧龙故址云常白，梦得遗墟草漫青。千载风流人不见，惟闻山下水泠泠。
次韵何叔信刘元之魏昭父
赵蕃（宋代）

往事悠悠谁悼敢，土风往往但争舟。
儿童助勇竞拍手，鸥鹭惊飞皆落流。
倦客归心思鷁首，壮年科第慕龙头。
诗中具见飘飘意，如我将搴杜若洲。
大雪
喻良能（宋代）

山阴境中寒雪飞，山川明秀见应稀。
严威不贷乘兴棹，馀彩并入繙书帷。
黄竹应歌姬满曲，素花又舞谢庄衣。
东郊薪者寒到骨，纵有狐裘那忍披。
薛岭
张翥（元代）

衣冠陈氏族，桃李薛公园。场老遗文古，岩僧旧迹存。

苔矶荒碛岸，金榜勒瑶琨。已怜松特异，尤喜石能翻。
垓下别姬
孙思敬（清代）

铁铸鸿门错，虞兮可奈何。恨填垓下溢，泪洒酒边多。

香梦销锋镝，柔肠裂绮罗。君恩酬一剑，妾世误双娥。

死别还生别，悲歌接楚歌。八年同帐幄，片席邈山河。

玉玦终遗憾，金雕莫漫驮。他时魂化草，舞态尚婆娑。
效阮公咏怀 其十五
薛蕙（明代）

天上何所有，上有九重台。日月辟房牖，河汉界两阶。

白虎夹路隅，青龙啾啾啼。五岳当束脯，四海充一杯。

衣裳被云气，左右结双蜺。彗星垂为带，北斗束为觿。

举足历颢苍，往往不复迷。朝集扶桑东，夕降若木西。
拜五世祖妣墓
艾性夫（元代）

敬脉人人似饮泉，扫松罗拜喜争先。
颂琴不朽终流庆，石仲相看莫计年。
沧海桑田谁料此，秋风宰树幸依然。
五陵莫说骊山下，愁绝求羊一穗烟。
十离诗。珠离掌
薛涛（唐代）

皎洁圆明内外通，清光似照水晶宫。

只缘一点玷相秽，不得终宵在掌中。
赵龙云先生挽诗 先生同年赵尧生之兄，于尧生有恩，尧生自蜀讣告遂寄挽
曾习经（清代）

严事剩传君实美，铭幽待看颖滨文。时常但道桑麻长，五十初滨被纩温。

世乱有谁钦鸑鷟，社阑定复对鸡豚。贼尘满目西南道，那及新阡酹一尊。
春天
孔平仲（宋代）

春天酣酣睡最美，日转花阴犹未起。须臾梦觉闻风声，波涛翻空千万里。

出门四望气惨淡，寒色射人如泼水。旋见大雪落交加，向晚绥绥尚不止。

游丝柳絮复何有，百鸟捲舌愁欲死。阴阳变化固有渐，乃何暴忽有如此。

清江野客心伤悲，寂寞无言对桃李。
送程给事知越州
丁执礼（宋代）

晓辞龙尾下青冥，持节东南一镇并。
共治蚤分天子寄，暮来今颂里民声。
吟高吨雪谁能拟，韵敌壶冰凛更清。
遥想棠阴多暇日，江风吹角绕蓬瀛。
蝶恋花
佚名（宋代）

南国寒轻山自碧。庭际梅花，先报春消息。绮萼玉英何忍摘。真堪树下陈瑶席。
旋嗅清香消酒力。翦采无功，粉笔争描得。一曲新欢须共惜。等闲零落随羌笛。
酬李补阙
皇甫冉（唐代）

十年归客但心伤，三径无人已自荒。夕宿灵台伴烟月，

晨趋建礼逐衣裳。偶因麋鹿随丰草，谬荷鸳鸾借末行。

纵有谏书犹未献，春风拂地日空长。
和王德和知县谒萧千岩韵二首 其一
袁说友（宋代）

虚名误壮夫，黄金变颜色。谁欤帛米谋，困此刍狗迹。

安和一榻上，精神馀笔力。我欲造之深，剧谈忘漏刻。
新得小石呈景仁
韩维（宋代）

泥沙洗尽太湖波，状有嵌崆势亦峨。
可笑尚平游五岳，不如坐视一拳多。
归隐桥新成偶题三绝句书呈同志 其一
朱长文（宋代）

幽居处处映烟萝，归隐桥边月色多。蟾桂有情怜病叟，清光终夕照酣歌。
茶中杂咏·茶舍
皮日休（唐代）

阳崖枕白屋，几口嬉嬉活。
棚上汲红泉，焙前蒸紫蕨。
乃翁研茗后，中妇拍茶歇。
相向掩柴扉，清香满山月。
渔家
邵定（宋代）

渔家临水住，春尽无花开。
年年谢流水，流得好花来。
答吴均诗三首 其二
周兴嗣（南北朝）

惊凫起北海，仪凤飞上林。骞低不同翼，欢楚亦殊音。

曀曀夕云起，落落晓星沈。李陵报苏武，但令知我心。
禅人并化主写真求赞
释正觉（宋代）

霜缣写病姿，寒木得春迟。
山居自肯束三篾，尘立每烦颦两眉。
牛头不懒，虎头不痴，
个事十成还自知。饭塞饥肠衣补破，
不妨唧溜出家儿。
听律令乡饮回，赠刘复斋、马弘道
张昱（元代）

晚步河桥念此身，馀生犹幸齿编民。府城无迹非为贱，松菊犹存未是贫。

官府才听新降律，酒垆先问有钱人。衢歌仰咏唐虞化，乡饮俱前老缙绅。
止所吴公挽歌辞 其二
方凤（宋代）

倦客囊书栖旧林，如兰交契岁寒心。行藏与共盟犹在，生死俄分感独深。

丧宝可堪埋白璧，知音端合铸黄金。茱萸遍插明朝是，回首西风泪满襟。
献公佐诗
崔公佐客（唐代）

破额幞头衫也穿，使君犹许对华筵。

今朝幸倚文章守，遮莫青蛾笑揭天。
谢叶叔羽总领惠双淮白二首
杨万里（宋代）

情知此味饮中环，暖律何缘到死灰。
去岁海红犹间识，今看淮白不曾来。
一寒尚有绨袍赠，双鲤仍随尺素回。
厚禄故人书尽绝，只余计相解相哀。
诗三百三首 其一○二
寒山（唐代）

偃息深林下，从生是农夫。立身既质直，出语无谄谀。

保我不鉴璧，信君方得珠。焉能同泛滟，极目波上凫。
江城子 南园
曹冠（宋代）

雨馀乾鹊报新晴。晓风清。听莺声。飞盖南园，游赏赋闲情。麦垄声云堆万顷，收刈处，有人耕。
淙琤漱玉涧泉鸣。翠峰横。碧云凝。罨画园林，缣素写难成。卢橘杨梅时正熟，随处赏，饮班荆。
秋荷 其二
蔡国琳（清代）

瑟瑟西风半夜霜，别饶愁思在横塘。一湾夕照馀金粉，十里凉波启镜箱。

赠客合持中妇绮，少时曾嫁汝南王。采菱曲好桃根老，憔悴羞过白下坊。
望远
边浴礼（清代）

时事忧晁贾，骚心怨景唐。检书过日暮，望远及秋凉。

草野谁清讥，兵农泥古方。崇兰饱霜露，耿耿叹凋伤。
哭小女降真
元稹（唐代）

雨点轻沤风复惊，偶来何事去何情。

浮生未到无生地，暂到人间又一生。
句
潘阆（宋代）

滁上相逢俱禁烟。
西府直舍盆池种莲二首
杨万里（宋代）

西府寒泉汲十寻，深浇浅洒碧森森。
高花已照红妆镜，小菡新抽紫玉簪。
钿破尚余新雨恨，繖疏才作半池阴。
西湖瘦得盆来大，更伴诗人恐不禁。
次韵洪庆善同饮道祖家赏梅
葛立方（宋代）

末上风光惊老眼，斩新香韵恼骚人。
霜晴日淡虚庭裹，玉骨幽贞不嫁春。
挽前眉州君廖子长二首
程公许（宋代）

二老金兰好，诸昆笔砚交。
坐隅亲问字，投分漆如胶。
决眦云间步，惊心水上泡。
屋梁耿残月，含涕祖西郊。
元老和示小诗自谓非战之罪复作一绝并坐具还
苏辙（宋代）

请君却领弥天具，不欲终收陷虎名。
莫道昏沉非战罪，何如不战屈人兵。
书景云轩壁
李覯（宋代）

二江斜入似娥眉，尽日凭高把酒巵。
贫贱别应无好处，猛忙中是我闲时。
赠拆字嗅衣相士 其一
文天祥（宋代）

水火坎离紫阳怪，滑波皮骨长坡骇。解州得解解中胶，费家封坡同一解。

唫字从金诗反穷，贝何为分田何同。黄绢幼妇我自乐，竹犬多事鸦鹤翁。
渔父·一棹春风一叶舟
李煜（五代）

一棹春风一叶舟，一纶茧缕一轻钩。花满渚，酒满瓯，万顷波中得自由。
幽闺怨
曹勋（宋代）

妾年十五从良人，良人待旦驱从军。
至今远戍燕山北，但见春归秋草碧。
年年塞百去还来，深院无人空绿苔。
嘉陵江
薛逢（唐代）

备问嘉陵江水湄，百川东去尔西之。

但教清浅源流在，天路朝宗会有期。
画兰为李载章大尹赋
张宁（明代）

君不见春风二月三月天，桃红李白纷妖妍。清歌妙舞欢未了，落英满地生愁烟。

又不见天南海北荒村道，极目萋迷总芳草。牵愁引恨不知名，可惜流年为情老。

人生光景何匆忙，欢娱易过哀思长。楚乡旧忆今无恙，湘江水碧湘山苍。

晴日宜晴雨宜雨，幽谷年年悄无侣。荣枯喜乐两超然，老去心期只如许。

岁月悠悠忽复残，微霜欲度晓风寒。依悽共结同心约，淡薄谁将冷眼看。

百亩幽芳连九畹，佳人一去何时返。旧游衣佩向谁边，白石野篁孤月晚。

草色逢春处处芳，公门桃李满康庄。惟应老谢庭前植，卒岁长含雨露香。
先照寺
叶清臣（宋代）

一径凉飚响万松，青霞紫雾秘灵峰。
寒生列洞前溪雨，声到诸天午夜钟。
仙顶月高犹驾鹤，阴潭云起旧降龙。
出尘境界无多地，已上金庭第七重。
寺
刘克庄（宋代）

人烟疏处老僧家，石路榕阴噪晚鸦。
欲挈庞公妻子去，幅巾阁上读楞伽。
发慈湖，过烈山，望见历阳一带山二首
杨万里（宋代）

梦绕天津月再湾，慈湖解缆已开颜。
淮山到眼浑相识，直北青梢是定山。
谒禹庙
宋之问（唐代）

夏王乘四载，兹地发金符。峻命终不易，报功畴敢渝。

先驱总昌会，后至伏灵诛。玉帛空天下，衣冠照海隅。

旋闻厌黄屋，更道出苍梧。林表祠转茂，山阿井讵枯。

舟迁龙负壑，田变鸟芸芜。旧物森如在，天威肃未殊。

玄夷届瑶席，玉女侍清都。奕奕扃闱邃，轩轩仗卫趋。

气青连曙海，云白洗春湖。猿啸有时答，禽言常自呼。

灵歆异蒸糈，至乐匪笙竽。茅殿今文袭，梅梁古制无。

运遥日崇丽，业盛答昭苏。伊昔力云尽，而今功尚敷。

揆材非美箭，精享愧生刍。郡职昧为理，邦空宁自诬。

下车霰已积，摄事露行濡。人隐冀多祐，曷唯沾薄躯。
满江红（自和）
李曾伯（宋代）

自入春来，花信费、几番风了。先付与、红妆万点，苍颜一笑。旧说沈香亭北似，今虽濯锦江头少。最可人、枝上月笼春，烟含晓。

亨会称，花王好。嘉聘惜，梅兄早。对芳容细玩，天然新巧。羯鼓不须催太甚，霓裳易散梨园老。任杜鹃、犹自殿韶华，呼殷道。
别故人赋得淩云独鹤
王拊（唐代）

单嘶淩碧雾，风飏入青云。九皋空顾侣，千里会离群。

望海飞恒急，摩天影讵分？欲知凄断意，琴里自当闻。
夜泊钓台小酌
杨万里（宋代）

牛狸送我止严陵，黄雀随人或帝城。
海错未来乡味尽，一杯今夕笑先生。
山亭新构柬雪湖
谢迁（明代）

小结茆亭傍涧阿，两峰前后郁嵯峨。看山恰彀支颐卧，问字何妨载酒过。

甃石路回青嶂合，钩帘窗度白云多。登临不爽清秋约，预遣家僮扫薜萝。
锦被堆
韩琦（宋代）

不管莺声向晓催，锦衾春晚尚成堆。香红若解知人意，睡取东君不放回。
写西园秋色图寄张绍和 其一
张萱（明代）

好音曾忆十年馀，琬琰新编独起予。百尺楼头写秋色，水瓜聊以报琼琚。
夜听谭七吹笛因忆金陵张六
欧大任（明代）

谭君置酒烧银烛，为我停杯吹紫玉。正逢兰佩赠佳人，何事竹枝奏离曲。

数声袅袅斗柄低，断雁哀猿入耳啼。霜满洞庭悲落木，萤流长信恨空闺。

倚阑只诉君心苦，别客听之更悽楚。此夕同游石井山，明朝独下松陵浦。

忆昔江东落魄行，张郎视我犹弟兄。春园袅娜闻花下，夕馆参差醉月明。

六载分携别离久，何人共把长干酒。千里音书不可来，梦中时见白门柳。

槯藏今已非少年，弹铗哀歌瓮牖边。慵书班氏谁曾问，学剑相如只自怜。

看君暂得同欢笑，犹胜金陵隔烟峤。窈窕离愁不可挥，请君三弄江南调。
大水二首
黄公度（宋代）

洚水应垂儆，高穹岂不仁。
发陈遵故事，执咎定何人。
岸落溪容改，山摧土色新。
伤心问耆旧，谁与吊斯民。
春吟
李弃（明代）

东风吹我衣，不能开我眉。何曾如草木，动辄得芳菲。

有葽皆秋气，无声不子规。踏青驱拄杖，席地误沾泥。

呼仆抬愚谑，过僧值掩扉。会心行到且，疏雨促人归。
二十六日慈竹二首
项安世（宋代）

慈竹村村种，鞭行不出林。
吾亲在何许，回首白云深。
离赣上
彭汝砺（宋代）

昨夜水生三尺来，匆匆相送若相催。大声振地潜鱼跃，白浪粘天高岸摧。

宿雨未收云霭霭，春鸥无数雪皑皑。问奴新酿犹馀否，为我临溪开一杯。
河边晚望
司马光（宋代）

高浪崩奔捲白沙，悠悠极望入天涯。谁能脱落尘中意，乘兴东游坐石槎。
咏雪和介卿韵
蔡戡（宋代）

诗翁咳唾自成珠，画笔新传粉墨图。大白赓酬金潋滟，小红团墨锦模糊。

纵观佛界成银色，疑入仙家醉玉壶。应笑阴何用心苦，愁吟终夜拨寒炉。
弟得臣殿丞签判越州
梅尧臣（宋代）

再为会稽行，聊问会稽美。
禹穴迁所探，秦望斯所纪。
年代已浸深，书碑必亡矣。
剡溪有樵风，其事恐非是。
买臣千载後，得无负薪子。
黄庭昔换鹅，道士傥不死。
行当访其真，愿以鹅报尔。
慎勿笑我痴，万事难可拟。
摘笋复盈檐，缗鱼新出水。
此又食之珍，因书悉条理。
归自谣·寒山碧
冯延巳（五代）

寒山碧，江上何人吹玉笛？扁舟远送潇湘客。
芦花千里霜月白，伤行色，来朝便是关山隔。
七月八日小雨
王洋（宋代）

万汇就槁死，一凉送生意。
问谁犯炎威，用事得屏翳。
始自长夏来，龙骨呕四裔。
平原暴槁乾，生火自焚燧。
藉令翻长河，不给野老泪。
祝融固有逞，轩轩抱馀恚。
商飚欲小展，不费一矢遗。
人谋略殚穷，乃作鬼事计。
此邦严百神，奉事罔失坠。
恶衣不掩胫，致美尽一祭。
有严者贯神，父老诵明记。
适当牛女期，悬弧值嘉瑞。
不知谁相传，轰然动天地。
走书集房祀，刻日共高会。
俄然驾云骈，各以伟像至。
原野照旌旗，闾阎便鼓吹。
鞠躬侦颜色，大房荐笾胾。
恍惚动百灵，相传亦汪濊。
今朝响云车，风马继飘驶。
意挟大江神，倾输作滂沛。
日影弄廉纤，檐马鸣细碎。
涓涓乍伶俜，赫赫复昌炽。
神乎享已丰，何乃靳小施。
妇怒骂少年，汝定事游戏。
汝牲汝自甘，汝酒汝既醉。
我疑神吐之，祸汝不少贳。
得免已可怜，尚敢望嘉惠。
嗟我偶投身，枵腹俟丰岁。
感此意悽然，中旦不成寐。
纪见成小诗，岂谓非吾事。
醉书
陆游（宋代）

青草渡头波接天，山翁吟啸自悠然。
朝餐偶过卖鱼市，晚泊时逢迎荻船。
投老未除游侠气，平生不作俗人缘。
一樽酌罢玻璃酒，高枕窗边听雨眠。
劝农六首
张嵲（宋代）

鸟声撩乱喜春晴，诗思知随笔下生。
桃李连村向零落，出墙犹有数花明。
都行赠别内作二首 其一
陆汝猷（清代）

春风二月杏花天，草欲成茵柳著棉。不是男儿好离别，争名恐后祖生鞭。
万安县
文天祥（宋代）

青山曲折水天平，不是南征是北征。
举世更无巡远死，当年谁道甫申生。
遥知岭外相思处，不见滩头皇恐声。
传语故园猿鹤好，梦回江路月风清。
和陆谏议避地寄东阳进退未决见寄
韦庄（唐代）

未归天路紫云深，暂驻东阳岁月侵。入洛声华当世重，

闵周章句满朝吟。开炉夜看黄芽鼎，卧瓮闲欹白玉簪。

读易草玄人不会，忧君心是致君心。
拟唐人边庭四时怨 其四
姚履敬（清代）

黄云围幕雪如拳，敢望生还渡酒泉。闻道九重怜将帅，貂裘昨日赐军前。
叔父给事挽词十首
黄庭坚（宋代）

晋地无戎卧贼曹，民兵赐笏解弓刀。
六年讲武儒冠在，不踏金门著战袍。
虞美人 舟行即目
刘琬怀（清代）

船窗不掩云波冷。面面秋山影。鸂头几处卖鱼虾。半幅轻帆低落、夕阳斜。

绿阴隐隐茅檐结。邻舍家家接。门前开遍水荭花。瞥见一行女伴、浣溪沙。
出城寄梁天机
郑獬（宋代）

春风徘徊来何时，花光还破小桃枝。
不因出城见花树，春到人间殊不知。
昔年逢花便买酒，看花走马犹嫌迟。
花傍不醉不肯去，醉到春归花已飞。
谁怜官绂少风味，入春未拈金酒卮。
岂惟花少醉亦少，当时故人今更稀。
劝我酒
白居易（唐代）

劝我酒，我不辞。请君歌，歌莫迟。歌声长，辞亦切，

此辞听者堪愁绝。洛阳女儿面似花，河南大尹头如雪。
祖印渐长老写师像求赞
释正觉（宋代）

面孔谁传，身心自然。鉴含万像，海吞百川。锦机动而綵丝度，玉线透而金针联。

说法借口，嚇人空拳。平等莫移兮任鹤长而凫短，纵横从变兮爻坤断而乾连。
三月晦日赠刘评事
贾岛（唐代）

三月正当三十日，风光别我苦吟身。
共君今夜不须睡，未到晓钟犹是春。
摸鱼儿
冯取洽（宋代）

叹刘郎、那回轻别，霏霏三落红雨。玄都观里应遗恨，一抹断烟残缕。

愁望处。想雾暗云深，忘却来时路。新花旧主。记刻羽流商，裁红剪翠，山径日将暮。

空枝上，时有幽禽对语。声声如问来否。人生行乐须闻健，衰老念谁免此。

吾所与。在溪上深深，锦绣千花坞。何时定去。但对酒思君，呼儿为我，频唱小桃句。
同胡江范郡裴二宋司马饮会灵水轩即席赋以日
韩维（宋代）

华轩压春波，樽酒四座密。
柔软柳间风，舒迟花后日。
晚色帘卷静，欢兴觞行疾。
一陪诸英游，黾勉惭落笔。
步沈园
赵蕃（宋代）

黄菊花残白菊花，孟冬风日亦云佳。
晚来忽有寻诗兴，送尽投林万点鸦。
嘲秦觏
陈师道（宋代）

长铗归来夜帐空，衡阳回雁耳偏聪。
若为借与春风看，无限珠玑咳唾中。
南楼
陈轩（宋代）

谁跨崇塘更起楼，捲帘平视四山头。田间草暖牛呼犊，叶底巢成鹊避鸠。
食南椰面和坡翁意苡
李之世（明代）

南中少霜霰，麦性不淳良。惟此南椰面，饱食胄不伤。

我亦核其性，山经早已亡。但闻产黎落，其树径丈长。

胡天有嘉植，偏厚于遐荒。始疑椰实粉，或曰捣桄榔。

登筵贶佳客，讵云俭岁粮。搜和净且滑，作饵亦馨香。

乃知膻食者，徒以饫肥肠。温冰与软玉，翠盘别有光。
游赏心亭寄虔州女弟
王安石（宋代）

秀发千峰霁，清涵万里秋。
沧江天上落，明月镜中流。
眼与魂俱断，身依影独留。
为怜幽兴极，不见尔来游。
人日立春记苦雨无冰
方回（元代）

三十七日昼夜雨，中间一雪终无冰。
今日立春遇人日，问天肯晴天不应。
东南我记前庚子，徽城纸包馈杭米。
乞人抢夺人食人，旱极西湖乾见底。
今我七十四岁翁，苟全性命遨春风。
略雪不冰又庚子，幸而去年秋犹丰。
西湖莫作痴猫守，紫阳山下可归否。
天终不杀如心人，有钱买花仍买酒。
责睡魔
冯时行（宋代）

绿阴满门春已还，黄鹂门外犹绵蛮。
萧萧冷官无一事，高斋搔首兀痴顽。
睡魔袭我意萧散，直来眉睫扬神奸。
须臾爽气溷尘俗，双眸瞑眩那能{左间右见}。
弥明未断口头句，鼻息如寄雷车间。
梦魂恍恍何所适，飘飘寥廓辞跻攀。
松风拂足云生腋，深穷月窟超人寰。
更寻织女支机石，天河西户声潺湲。
无何有客乘晚兴，剥剥啄啄敲柴关。
惊回清风枕簟冷，赤霞夹日崆峒山。
一日废书强舌本，萌生鄙吝劳清删。
谩学昌黎送穷术，挥毫加点文烂斑。
睡魔凭物对我语，劝我停手开愤颜。
自言宇宙若非我，人生俄顷无休閒。
得梁诗五画
黄遵宪（清代）

廿年踪迹半天下，数尽新交总不如。四海几人真我友，万金一纸当家书。

相期云汉高飞鹄，难忘江湖同队鱼。事事蹉跎落人后，可堪君尚逐前车。
刘孝子子超索书歌
戴梓（清代）

襄平刘君字子超，文追秦汉诗风骚。青衿曳曳未易紫，矫然鹤风鸣九皋。

独敦至性能大孝，乃翁寝疾时悲号。一夕翁乘白鹤去，擗踊肠断魂随飘。

天留孝子不就死，死绝苏回凡几遭。手扶灵輀北邙去，子却随依坟上住。

一住三年不顾家，此身将化坟前树。坟旁有鬼时夜来，窥见孝子称奇哉。

吁嗟孝子子如此，我虽为鬼宁无哀。守土尸位不上达，孝德昭昭名姓埋。

我闻君名欲愧死，因痛亲亡徒已矣。今日为君书此歌，悲心暗逐春风起。
赠司空拾遗
戴叔伦（唐代）

侍臣何事辞云陛，江上弹冠见雪花。望阙未承丹凤诏，

开门空对楚人家。陈琳草奏才还在，王粲登楼兴不赊。

高馆更容尘外客，仍令归去待琼华。
后续咏贫士三首 其三
虞集（宋代）

为政贵察色，读书在研覃。司视既不明，两者无一堪。

尚不逭吏责，为师固宜惭。圣世无弃物，况兹久朝簪。

决去岂我志，知止亦所谙。颇闻南山下，菊根浸寒潭。

濯饵千日期，冰胪复清涵。老马果识道，更服盐车骖。
闻道林诸友尝茶因有寄
齐己（唐代）

枪旗冉冉绿丛园，谷雨初晴叫杜鹃。摘带岳华蒸晓露，

碾和松粉煮春泉。高人梦惜藏岩里，白硾封题寄火前。

应念苦吟耽睡起，不堪无过夕阳天。
和曾运使 其四
释慧空（宋代）

幻师拈起一枝草，无限春光应手回。认得春光与拈草，分明开眼被瞒来。
汉阳登晴川阁至归元池小憩出寺访莲花堤散步携亢止一酒家小饮复过月湖堤上琴台 其二
潘曾沂（清代）

白莲无语鹭写照，水草忽开鱼聚行。日暮琴台心不动，一钟惟有汉阳清。
耒阳令曾君寄禾谱农器谱二书求诗
陆游（宋代）

欧阳公谱西都花，蔡公亦记北苑茶，农功最大置不录，如弃六艺崇百家。
曾侯奋笔谱多稼，儋州读罢深咨嗟。
一篇秧马传海内，农器名数方萌芽。
令君继之笔何健，古今一一辨等差。
我今八十归抱耒，两编入手喜莫涯。
神农之学未可废，坐使末俗惭浮华。
山房
陆游（宋代）

柴门不掩俗人稀，成就山房一段奇。
木叶最宜新雨後，鸟声更段暮春时。
家赀屡罄缘耽酒，宿习犹存为爱诗。
别有一条差自慰，术苗芎茁正离离。
闻田老死于临安
刘宰（宋代）

见说闻庞质粹温，他年准拟大吾门。
可怜不识家翁面，虚作人间一世孙。
鄱阳湖棹歌 其三
龙文彬（清代）

康山庙祀开平王，五老峰高太白堂。才子英雄浑不记，高低酒价问都昌。
【中吕】朝天子_邸万户席上
刘时中（元代）

邸万户席上
柳营，月明，听传过将军令。高楼鼓角戒严更，卧护将边声静。横槊吟情，投壶歌兴，有前人旧典型。战争，惯经，草木也知名姓。
《虎韬》，《豹韬》，一览胸中了。时时拂拭旧弓刀，却恨封侯早。夜月铙歌，春风牙纛，看团花锦战袍。鬓毛，未雕，谁便道冯唐老？
同文子方、邓永年泛洞庭湖，宿凤凰台下月明，浪平，看远岸秋沙净。轻舟漾漾水澄澄，天水明如镜。范蠡归舟，张骞游兴，在渔歌三四声。耳清，体轻，漫不省乾坤剩。
舞者，唱者，满酌金荷叶。珠围翠绕尽豪奢，银烛消残夜。玉箸冰丝，金盘凉蔗，把平生幽愤写。笑些，俏些，赛一道鸳鸯社。
有钱，有权，把断风流选。朝来街子几人传，书记还平善。兔走如梭，乌飞如箭，早秋霜两鬓边。暮年，可怜，乞食在歌姬院。
耍些，笑些，休放琼花谢。春风无与比奇绝，照眼明香雪。琪树瑶林，寒光相射，争教人容易舍。醉也，去也，更将将捱今夜。
饯别，去也，泪滴满金蕉叶。西风锦树老了胡蝶，满眼黄花谢。今日离筵，明朝客舍，把骊驹莫放彻。醉者，饱者，兔孤负重阳节。
粉光，雪香，是水月观音像。三生梦绕锦鸳鸯，一味风流况。坐上闲情，樽前清唱，是司空也断肠。月凉，夜长，心事满流苏帐。
近来，越呆，能捻帮穷囗怪。从人啅噪放狂乖，不似今番煞。海样情缘，天来欢爱，罄山赀不当灾。好杯，放开，大打算风魔债。
愿天，可怜，乞个身长健。花开似锦酒如川，日日西湖宴。杨柳宫眉，桃花人面，是平生未了缘。过船，醉眠，还不迭风流愿。
画船，绮筵，红翠乡中宴。荷花人面两婵娟，花不如人面。锦绣千堆，繁华一片，是西湖六月天。扣舷，采莲，怕什么鸳鸯见。
瘿瓢，带糟，将瓮里浮蛆舀。氲氲双颊绛云潮，春色添多少。稚子牵衣，山妻迎笑，急投床脚健倒。醉了，睡好，醉乡大人间小。
春晚杂兴十二首
方回（元代）

午亭春醉耸吟肩，终是风流不愧天。
屑麦调酥慢熬火，牡丹花共菊芽煎。
次韵何文缜墨梅二绝
张于文（宋代）

偃蹙江头卧夕烟，嫩将玉雪斩春妍。
心期老氏能知白，兴寄杨雄独守玄。
三月朔日躬祭先农坛
弘历（清代）

于耤将修礼，曰祈预致禋。崇功播百谷，厚德立烝民。

松柏笼恒古，坛壝构鼎新。粢盛供上帝，淳濯倍增寅。
酬喜相遇同州与乐天替代
刘禹锡（唐代）

旧托松心契，新交竹使符。行年同甲子，筋力羡丁夫。

别后诗成帙，携来酒满壶。今朝停五马，不独为罗敷。
苏武慢 秋日旅感
包尔庚（明代）

玉分红，金橙剖绿，渐报江南秋老。正磋摇落，况复清砧，空外又闻频捣。

佩剑磨残，唾壶击碎，耗却壮心多少。怅年来、病翮缡褷，逊他飞鸟。

念从古、赋擅凌云，笔能摇岳，一例天涯潦倒。质衣酒肆，贷粟监河，不及侏儒长饱。

潘鬓将凋，沈腰增瘦，留得一囊玄草。胜寒灯如豆，蛩吟四壁，伴人幽悄。
送王元礼归平城
杨载（元代）

燕赵多奇士，遗风有固然。射雕犹绝艺，屠狗亦名贤。

形势威天下，风流号北边。送君归此地，亦欲奋吾鞭。
留别邦济
吴宣（明代）

道路周流已六年，又从名馆借高眠。非无一觉东周梦，黄鹤清风恋远天。
韩持国见访
王安石（宋代）

余生非匏瓜，於世不无求。
弱力惮耕稼，衣食当周流。
起家始二十，南北今白头。
愁伤意已败，罢病恐难瘳。
江湖把一节，屡乞东南州。
治民岂吾能，闲僻庶可偷。
谬恩当徂冬，黾勉始今秋。
岂敢事高蹇，茫然乖本谋。
抚心私自怜，仰屋窃叹愀。
强骑黄饥马，欲语将谁投。
赖此城下宅，数蒙故人留。
揽衣坐中庭，仰视白云浮。
白云御西风，一一向沧洲。
安得两黄鹄，跨之与云游。
赠沈侍御椒园
翁照（清代）

展卷光腾五朵霞，总由忠爱发精华。诗宗杜老能忧国，文溯昌精属大家。

午夜疏灯焚谏草，春风小驿见常花。悬知兄弟联吟处，添得新诗护碧纱。
燕默堂
释道潜（宋代）

万汇乾坤里，谁何识道真。喧卑憎末俗，燕默羡高人。

漏转芙蓉永，香销柏子频。他年挥玉麈，堂上挹芳尘。
游开山寺
欧阳子槐（宋代）

高平北路入禅堂，行转茅冈上石冈。壑险桥危需一苇，山深树古立千章。

禽声呖呖如簧巧，溪曲湾湾似带长。我欲拂衣登绝顶，低徊吟啸白云乡。
自湘赴广道间杂咏·桃李
李曾伯（宋代）

仙李明炫夜，夭桃艳当春。
便将花作主，聘与玉为人。
新复燕居庙成敬和忠宪先师废院诗 其二
秦镛（明代）

昔年朝士毁东林，世道凌夷遂陆沉。一亩故宫今尚在，谁人认取不凋心。
续游和壁间韵
陈谏（唐代）

嵯峨空洞倚芳洲，仙使遥临紫气浮。风捲晴岚山色霁，杯倾斜日石林幽。

瑶花远拂苍龙影，玉乳长悬碧涧秋。上界烟霞岩外渺，四郊岛屿望中收。

翩翩锦旆回丹壑，凛凛寒霜点翠裘。览胜未随双舄后，追维重订采真游。
蜡梅十五绝和陈天予韵
唐仲友（宋代）

只恐幽花取次开，哦诗忍冻几徘徊。
莫猜野服风情浅，解把天香暗里来。
又用前句作七绝 其六
王十朋（宋代）

灰飞季秋管，云暗巫山峰。我欲廓氛曀，试呼黎与重。
长命女 秋闺
许嗣隆（清代）

游丝飏，何处秋声空外响。秋在人心上。

人比黄花体态，书写簪花字样。生怕沈郎添怅望。

只说侬无恙。
筠州张氏追远堂
孔武仲（宋代）

惨淡佳城侧，穹隆百尺堂。
岁时如过隙，松柏已成行。
玉笋登盘美，琼醅入奠香。
英灵似明月，时到此山傍。
送李缃
卢纶（唐代）

旧国仍连五将营，儒衣何处谒公卿。波翻远水蒹葭动，

路入寒村机杼鸣。嵇康书论多归兴，谢氏家风有学名。

为问西来雨中客，空山几处是前程。
过沛题旅壁
家铉翁（宋代）

单吕早识隆准公，择婿能得人中龙。
云何托女不托宗，欢娱未了万事空。
沛人犹言令善相，善相如此术亦穷。
高皇先识万物表，芟刈群雄如薙草。
孽女近在目睫间，滥觞不戒使滔天。
向非遗后余此二三老，安知北军袒右与袒左。
嗟哉涂山启夏任启周，女德王功相匹休。
令名堂堂照千古，不似沛中吕氏女。
和高念东先生六合道中作
黄机（宋代）

寄眼秋光好，停车问所经。回峰藏短径，疏竹掩空亭。

稻熟平栖亩，蘋开浅见汀。蒋山新入望，端为客来青。
西江月 开炉
葛立方（宋代）

风送丹枫卷地，霜乾枯苇鸣溪。兽炉重展向深闺。

红入麒麟方炽。

翠箔低垂银蒜，罗帏小钉金泥。笙歌送我玉东西。

谁管摇花舞砌。
偕王道观雪中联句 其二十一
黄裳（宋代）

书窗辉竹简，诗笔冻松煤。煎煮供茶鼎，收藏厕酒罍。
九日泊舟浔阳
胡粹中（明代）

去年重九日，为客孟尝门。对菊动清酌，吟诗开素轩。

流光空自惜，别意与谁论。倚棹浔阳郭，黯然销旅魂。
春日偶题
陈东（宋代）

驱除睡思茶瓯外，收拾春光酒盏中。
万种穷愁浑不问，世间此乐几人同。
八声甘州·林雨寄玉姊湘江
陈家庆（清代）

又长空、万里湿云罗，鸣鸠隔芳林。正薄寒时节，小楼夜雨，深巷林阴。

才听卖花声过，帘影渐沉沉。忽忆放翁句，隐几微吟。

料得潇湘江畔，涨半篙绿漪，酿就愁深。想篷窗淅沥，短棹入荒当。

忆灵均、滋兰纫佩，总芳馨、满抱意难禁。天涯客，每登临处，时动归心。
出山
方献夫（明代）

天地何心任往还，一春才得半春闲。若非经济吾儒事，明道何如更出山。
驻跸密云县行宫作 其二
弘历（清代）

行宫暖烛玉虫斟，列帐人寒念在心。经国远猷应尽悉，不然岂厌九重深。
止翁氏墓虚谒常熟师墓
俞明震（清代）

鹁鸽峰前墓草黄，眼中不是旧春光。百年乔木柯条改，半亩空园栋宇荒。

并世悠悠孰功罪，沉忧悄悄到沧桑。一身结束关朝运，北望崇陵事可伤。
西江月·悟性无生无灭
王＊（元代）

悟性无生无灭，采铅有去有来。两般灵物结成胎。云气常浮宝盖。终日和光混俗，任时随处宽怀。清风明月满蓬莱。睹破虚空无碍。
二月真适园梅花盛开四首 其二
王鏊（明代）

花间小坐夕阳迟，香雪千枝与万枝。自入春来无好句，杖藜到此忽成诗。
吴钩行答刘子威
欧大任（明代）

鱼肠扁诸射斗牛，人间谁识双吴钩。鲸鲵簸浪雷电激，分飞岂合三千秋。

君生东吴我南粤，形影万里两阔绝。长空紫气徒尔高，双钩西照芙蓉阙。

侧身胡为在穷发，苦欲识君不能谒。挥弦一送沧洲鸿，把钓空怀五湖月。

君乎意气大自奇，尺书寄我河梁诗。神交惨淡论肝胆，满目青云世上儿。

只今作者盛昭代，登坛叱咤千人废。风格能令冠一时，才华久已推前辈。

鸴斯未用学鹍鹏，丘垤宁须拟嵩岱。前驱自许当单于，一笑便堪迷下蔡。

得此椷藏山笥中，芜城夜夜精光在。我自蒯缑何所之，哀歌斲地魑魅悲。

天涯把臂岂易得，斗酒欢呼君莫疑。君莫疑，行莫迟。

愿似吴钩江上合，风涛毋遣遥相思。
送崔詹事论之上都
皎然（唐代）

金虎城池在，铜龙剑佩新。重看前浦柳，犹忆旧洲蘋。

远思秦云暮，归心腊月春。青园昔游处，惆怅别离人。
和龚宗谕五绝
姚勉（宋代）

名下惟知不可居，诲言终日反三隅。
爱人以德今忠献，莫道前贤久已无。
集古 山中偶得
李俊民（金朝）

弃掷功名脱屣閒，东风吹雨过青山。行人莫话金章贵，久许孤云作往还。
江行杂感
张纶英（清代）

挂帆忽千里，小艇放中流。碧月吴天梦，青山楚客愁。

烟波摇暝色，佳节入孤舟。无限沧桑感，飘飘羡白鸥。
和范石源咏双莲三首
袁说友（宋代）

鉴湖一曲记蓬莱，櫂入红蕖挽不回。
今日池光少公事，好怀聊复为渠开。
陈吉老县丞同知命弟游青原谒思禅师予以簿领
黄庭坚（宋代）

天高万物肃，虚寂在川岑。
肃此尘外轸，随山上岖嶔。
列宿正参差，凝霜露衣襟。
惊鸟纵横去，孤猿拥条吟。
不睹白日景，惟睹松柏阴。
南州实炎德，肴羞香森沈。
芳草亦未老，黄花如散金。
中有冥寂士，上有嘉树林。
遗挂犹在壁，靡靡如面命。
阿阁三重阶，旷望何高深。
能使高兴尽，山水有清音。
所在可游盘，春酝时献斟。
玄云拖朱阁，小雨遂成霖。
挟纩如怀冰，夕息忆重衾。
瞽夫违盛观，何用慰我心。
孤灯暖幽幔，愿言思所钦。
良游常蹉跎，贱与老相寻。
佳人殊未来，忽忘逝景侵。
南荣戒其多，离思故难任。
明月难暗投，聊欲投吾簪。
送陆权叔提举茶税
苏洵（宋代）

君家本江湖，南行即邻里。
税茶虽冗繁，渐喜官资美。
嗟君本笃学，寤寐好文字。
往年在巴蜀，忆见《春秋》始。
名家乱如发，棼错费寻理。
今来未五岁，新《传》动盈几。
又言欲治《易》，杂说书万纸。
君心不可测，日夜涌如水。
何年重相逢，只益使余畏。
但恐茶事多，乱子《易》中意。
茶《易》两无妨，知君足才思。
又和南塘十首
刘克庄（宋代）

短歌殊不足，袅袅发长吟。
□□□□□，□□□□□。
渴饥资坠露，栖止□□阴。
痀偻安知道，区区有巧心。
摸鱼儿 游天台雁荡东湖
刘澜（宋代）

御风来、翠乡深处，连天云锦平远。卧游已动蓬舟兴，那在芙蓉城畔。巾懒岸。任压顶嵯峨，满鬓丝零乱。飞吟水殿。载十丈青青，随波弄粉，菰雨泪如霰。
斜阳外，也有新妆半面。无言应对花怨。西湖千顷腥尘暗。更忆鉴湖一片。何日见。试折藕占丝，丝与肠俱断。遐征渐倦。当颍尾湖头，绿波彩笔，相伴老坡健。
呈徐商卿
华岳（宋代）

十年忧患谪东南，万事于心了不关。
病去只悉双足软，老来且喜一身閒。
人情无处便生怨，天道有时犹好还。
大抵久长居富贵，到头天意亦须悭。
徐思远出示月夜登楼诗句法甚高不类平生语幸
王洋（宋代）

几处澄辉几处秋，好闲时上水明楼。
谁怜老子风前兴，为遗中郎醉上舟。
一带横空长漠漠，时看飞栋影悠悠。
今宵踏月归时节，莫骂徐郎只暗游。
同刘侍郎咏笋
徐光溥（唐代）

迸出班犀数十株，更添幽景向蓬壶。

出来似有凌云势，用作丹梯得也无。
张都统怀古四首
郭印（宋代）

控弦谁敢与争锋，细柳将军眼自空。
拊髀何须长叹息，分明颇牧在云中。
薛端明挽章三首
曹彦约（宋代）

谏诤严凝地，论思咫尺天。
直弦宜问俗，曲突却临边。
儒道终期用，皇威可得宣。
视仪虽两地，难到玉阶前。
再用韵答
赵汝腾（宋代）

敬简如翁吾所慕，即之目击道斯存。
斥归借卧平泉石，倦出几名傲吏园。
早日寒斋令尚友，近来径坂寄传言。
文山岁晚梅如雪，拟约庞公到鹿门。
次青溪后二章为别
卫宗武（宋代）

季世思良士，如拘渴与饥。
峨峨章甫冠，瑞气浮芝眉。
粹然君子儒，赴我同襟期。
凡林非鸾栖，丹穴仍归飞。
恨无健羽翰，所至相追随。
怀归宜莫留，荆州那足依。
宝鼎现·春月
刘辰翁（宋代）

红妆春骑。踏月影、竿旗穿市。望不尽、楼台歌舞，习习香尘莲步底。箫声断、约彩鸾归去，未怕金吾呵醉。甚辇路、喧阗且止。听得念奴歌起。
父老犹记宣和事。抱铜仙、清泪如水。还转盼、沙河多丽。滉漾明光连邸第。帘影冻、散红光成绮。月浸葡萄十里。看往来、神仙才子，肯把菱花扑碎。
肠断竹马儿童，空见说、三千乐指。等多时春不归来，到春时欲睡。又说向、灯前拥髻。暗滴鲛珠坠。便当日、亲见霓裳，天上人间梦里。
钱塘海潮
贺铸（宋代）

高岸如陵累石顽，一支涨海横中间。
九军雷鼓震玉垒，万里墨云驱雪山。
奏政维舟羞胆怯，史迁舐笔恨才悭。
钱郎几许英雄气，强弩三千拟射还。
三用韵十首
杨公远（宋代）

无官堪受禄，有橘当封侯。
俗事退三舍，吟情出一头。
策筇枝纵步，买竹叶浇愁。
又是秋归去，推移不暂休。
意难忘 春情，效东坡体
杨玉衔（清代）

春满金阊。记流花波暖，梦草魂香。杯深忘约浅，烛短负宵长。

朝送客，耐思量。是月貌云裳。似身经、瑶池秘殿，琼岛西厢。

漫云萍水他乡。胜江皋佩约，堂宴钗行。余欢容细嚼，后会费相商。

今日事，断人肠。竟山海微茫。纵天公、量珠未许，再见何妨。
偈五十三首 其十八
释克勤（宋代）

觌面见得，在圣犹亏。才涉关津，白云万里。谛实处不思议，绵密处同真际。

把断世界，无丝毫透漏，万仞峰头独足立。
送崔闲归庐山四首 其一
程俱（宋代）

白露下脩竹，当窗作秋声。冷然拂商弦，客子中夜惊。

振衣一长啸，下濑如飞星。昔者去草堂，新松荫轩荣。

别来今十年，霜华着青青。想见溜雨姿，森苍舞蛟鲸。

归与当及健，羁栖亦何营。
冰崖杨明府德藻携红酒殽果来饮归舟独坐熊皮索笔作字且出示箧中书为赋吴体
方回（元代）

有美一人升秋堂，木犀花中清言香。熊皮端坐雪衣洁，兔颖疾挥葱指长。

琥珀味浓酒溢□，□□价重书盈箱。炰羔剪韭儿辈问，此岂拜石米元章。
旦舂词
杨维桢（元代）

儿为王，母为囚，旦舂暮舂无时休。
天高地辱日月流，母苦不得从儿游。
汉家谋臣张留侯，老人立致商山头。
君王轻信羽翼愁，十年身后知安刘，髡钳之人何以留。
中途寄友人
杜牧（唐代）

道傍高木尽依依，落叶惊风处处飞。未到乡关闻早雁，

独于客路授寒衣。烟霞旧想长相阻，书剑投人久不归。

何日一名随事了，与君同采碧溪薇。
碧桃春
丁持正（宋代）

几年辛苦捣元霜。一朝琼粉香。云英缥渺曳仙裳。相将骑凤凰。

鍧帝乐，酌天浆。千年颜色芳，从兹归去白云乡。碧桃春昼长。
奉饯御史中丞汪公大司徒致仕归陇右
宋沂（元代）

仗引绛驺中执法，镜悬清鉴大司徒。当今天子尊元老，自昔诸侯祖二疏。

腊尽挂冠辞北阙，春来供帐出东都。魏舒就第施行马，薛广传家保赐车。

德教万民蒙帝赉，王封四世赞皇图。翰蕃方国歌周雅，带砺河山著汉书。

燕塞骅骝知故道，陇云鹦鹉识前驱。平泉草木芳华里，终日垂绅拥玉鱼。
重九后一日同公美游灵泉公美举示莲塘纳凉之
陈文蔚（宋代）

寺访灵泉山路长，赋诗因得话莲塘。
林间度竹风无暑，涧里流莲水带香。
静胜携筇终日款，闲来坐石满襟凉。
纪游未暇牵人事，题品输君第一章。
闻杜鹃
沈辽（宋代）

杜鹃花发春山明，杜鹃鸟啼行人惊。世上有谁能忘情，一身离家作远行。

为名受辱为法撄，为利被夺为官争。忧愁嗟蹙向谁说，那忽听此断肠声。

吾家家住在泉亭，烟水相望数月程。呼儿酤酒多酌客，聊用相慰如平生。
踏莎行 咏宦途无定
王哲（金朝）

名路求高，宦途无定。一来一去缘心性。稍知分守得优游，能通止足参贤圣。莫使偏颇，须存直正。花开须是依时令。日轮耀处吐光辉，月华
挽梦锡机宜寺簿
张元干（宋代）

问疾方旬浃，殊惊不起传。
所钦期异日，何意遽终天。
图籍嗟空富，生涯众漫怜。
保家宜有后，一角傥称贤。
莺啼序 檃栝兰亭序
易顺鼎（清代）

永和九年癸丑，正暮春天气。修禊事、因集兰亭，群贤少长咸至。

有修竹、崇山曲水，流觞列坐清湍次。又何须弦管，始堪叙幽思。

宇宙甚宽，骋怀游目，信赏心乐事。念吾辈、随分周旋，相与俯仰一世。

或晤言、室庐之内，或放浪、形骸之外。要其间、静躁殊途，悲欢同致。

当其自得，内顾欣然，不知老将至。迨他日、所之既倦，情随事改。

一转瞬间，迹皆陈矣。荣枯通塞，终归于尽，时移境变犹嗟悼，况千秋万岁都无几。

死生事大，昔人兴感之由，秖今若合符契。临文嘅往，难喻诸怀，每不能自已。

固亦知彭殇悉妄，修短难言，以后视今，由视昔尔。

委心随化，斯诚妙旨。同时所述皆足录，料尊前、怀抱初无异。

后人追溯芳踪，应览遗文，悠然感此。
次韵五季夷时同宿蒋山
韩元吉（宋代）

亭亭石塔宝公龛，賸喜僧床得对谈。
坎壈词场君亦滞，驱驰世对我何堪。
军书又见纷南北，敌势由来说二三。
淮岸西风晚更急，似传烽火过江南。
寄张正伯求木樨
王庭圭（宋代）

九里飞香隔岸闻，绣帘朱户閟清芬。千林落蕊扫不尽，分我幽窗一炷云。
文选阁图
郑思肖（宋代）

太子奢华能几年，尽将春梦付荒烟。错听古调一两拍，空嗅斯文数百篇。
题钱明仲汲古堂
陈梦庚（宋代）

自一而三散万殊，学惟定力是功夫。十分谨处持槃水，万理紬功似辘轳。

痴叔床空唯易在，濂溪阁冷有图无。希天穷到渊渊地，子肯闲功拥地炉。
过虎牢关
张洵佳（清代）

黄土夹青天，杀马可填道。楚汉争雄处，常闻古鬼啸。
送陈衡
牟融（唐代）

秋江烟景晚苍苍，江上离人促去航。千里一官嗟独往，

十年双鬓付三霜。云迷楼曲亲庭远，梦绕通山客路长。

不必临风悲冷落，古来白首尚为郎。
桥廊上作
张镃（宋代）

千载清风笠泽仙，提携曾置笔床边。
吾行不汲长桥水，要煮青山陆羽泉。
赵樾村观察由蜀乞养回滇道老鸦滩枉顾话旧诗以赠之 其二
赵金鉴（清代）

瘴雾侵边暗，惊滩撼地危。万方嗟一概，四顾欲安之。

剑水君将隐，嵩云我素期。望尘惭不及，日色远山迟。
酬萧二十七侍御初秋言怀
郎士元（唐代）

楚客秋多兴，江林月渐生。细枝凉叶动，极浦早鸿声。

胜赏睽前夕，新诗报远情。曲高惭和者，惆怅闭寒城。
浮屠
宋祁（宋代）

乞食古为耻，浮屠名自修。
黎明抱应器，禺中饫乾餱。
果腹固其抱，之墦非所羞。
歉歉常不足，遑遑兹有求，
素饱聊安坐，调饥复来游。
顾尔殊灵辄，翳桑何用酬。
偈颂五十一首
释道冲（宋代）

一径直，二周遮。
辽天射飞鹗，平地摝鱼虾。
堪笑秘魔岩不会，见人一味只警叉。
对月
宋祁（宋代）

月华真可爱，堂上共徘徊。
白露方徐贶，清风适共来。
蚌津随照满，乌阁为啼开。
万虑方岑寂，愁看云汉回。
菊庵相道人求赠
林希逸（宋代）

抛汝庵中菊，寻他楦上麟。休将穷达事，来语菊边人。
缘识
宋太宗（宋代）

邪见终成僻，真如是久长。
闲心通物外，日月四时忙。
梁溪留别虞彦高
李元圭（元代）

野人情旷达，志不在轻肥。夜雨三更梦，春江一棹归。

神驹难并驾，鸷鸟不群飞。老去才闻道，吾生渐觉非。
东隐退永固龄叟留之慈云西堂
陈著（宋代）

识破机关便出林，满天劫火可能侵。
水流不去青山影，风与俱高白鹤心。
物外弟兄相契合，眼中世界几浮沉。
是知处处虚西榻，难得慈云一片阴。
与李生论诗书
司空图（唐代）

文之难而诗尢难，古今之喻多矣。愚以为辨味而后可以言诗也。江岭之南，凡足资于适口者，若酰非不酸也，止于酸而已。若鹾非不咸也，止于咸而已。中华之人所以充饥而遽辍者，知其咸酸之外，醇美者有所乏耳。彼江岭之人，习之而不辨也宜哉。诗贯六义，则讽谕抑扬，渟蓄渊雅，皆在其中矣。然直致所得，以格自奇。前辈诸集，亦不专工于此，矧其下者耶？王右丞、韦苏州，澄澹精致，格在其中，岂妨于道学哉？贾阆仙诚有警句，然视其全篇，意思殊馁。大抵附于蹇涩，方可致才。亦为体之不备也，矧其下者哉？噫！近而不浮，远而不尽，然后可以言韵外之致耳。愚窃尝自负，既久而愈觉缺然。然得于早春，则有“草嫩侵沙短，冰轻著雨销”。又“人家寒食月。花影午时天”。（上句云“隔谷见鸡犬，山苗接楚田”）又“雨微吟足思，花落梦无憀”。又“夜短猿悲减，风和鹊喜灵。”得于山中，则有“坡暖冬生笋，松凉夏健人。”又“川明虹照雨，树密乌冲人”。得于江南，则有“日带潮声晚，烟和楚色秋”。（一作“戌鼓和潮暗，船灯照岛幽”。本集同）又“曲塘春尽雨，方响夜深船”。得于塞上，则有”马色经寒惨，雕声带晚饥。”得于丧乱，则有“骅骝思故第，婴鹉失佳人”。又“鲸鲵人海涸，魑魅棘林幽”。得于道官，则有“棋声花院闭，幡影石坛高”。得于夏景，则有“地凉清鹤梦，林静肃僧仪”。得于佛寺，则有“松日明金像，苔龛响木鱼”。又“解吟僧亦俗，爱舞鹤终卑”。得于郊园，则有“暖景鸡声美，微风蝶影繁”。又“远陂春草渗，犹有水禽飞”。（上句云“绿树连村暗，黄花入麦稀”）得于乐府，则有“晚妆留拜月，春睡更生香”。得于寂寥，则有“孤萤出荒池，落叶穿破屋”。得于惬适，则有“客来当意惬，花发遇歌成”。虽庶几不滨于浅涸，亦未废作者之讥诃也。七言云：“逃难人多分隙地，放生鹿大出寒林。”又“得剑乍如添健仆，亡书久似忆良朋”。又“孤屿池痕春涨满，小栏花韵午晴初”。又“五更惆怅回孤枕，犹自残灯照落花”。（上句云“故国春归未有涯，小楼栏槛别人家”）又“殷勤元旦日，欹午又明年”。（上句云“甲子今重数，生涯只自怜”）皆不拘于一概也。盖绝句之作，本于诣极。此外千变万状，不知所以神而自神也。岂容易哉？足下之诗，时辈固有难色。傥复以全美为上，即知味外之旨矣。勉旃。司空表圣再拜。
上帅漕闵雨十首
彭龟年（宋代）

一冤旱三年，此理乃无欺。
乖和自相召，天意容何私。
陈州杂咏 其三
刘攽（宋代）

固安功次异萧陈，深怪材官亦致身。高卧闭钳天下口，不忧圣主责愚臣。
和周仲容春日二律句
杨万里（宋代）

今晨晴颇嬾，时夜雨犹声。
欲社燕先觉，半春莺未呜。
诗非一家苦，句岂十分清。
参透江西社，无灯眼亦明。
过真阳峡六首
杨万里（宋代）

堪笑跳波数百滩，如何入峡顿无喧？
人言此峡如巴峡，只欠三声随泪猿。
寻孙花翁
宋伯仁（宋代）

东风吹雨湿西湖，未许苏堤酒剩酤。
试向花翁问花讯，不知花似去年无。
吊死心禅师偈
黄庭坚（宋代）

海风吹落楞伽山，四海禅徒著眼看。
一把柳丝收不得，和烟搭在玉栏干。
赠黎莼斋茂才
承龄（清代）

培塿无大木，{氵众}流成回渊。雷雨久郁蒸，乃荐芝房篇。

黎子出播州，此邦信多贤。郑莫辟坛坫，机云竞联翩。

前辈有典型，聚辉腾星躔。蓬生且挺出，矧彼楠与楩。

美珵能自照，祥金方出埏。宫商中琴瑟，将赓清庙弦。

曲儒饰匡济，四野滋戈鋋。以之贡玉堂，可使涉巨川。

当子登楼日，忆我射策年。学宦两无成，蹉跎欲华颠。

为农当力田，凿井当及泉。愿子鉴景光，生才非偶然。
务中晚作
张耒（宋代）

官事一酒瓮，寝斋低竹檐。
朝昏睡过半，老病醉相兼。
楼晚双旗袅，城昏叠鼓严。
隔江吹笛处，空碧帖新蟾。
庚午初秋有鹤来集庭梧赋诗以志
夏时（清代）

碧海三山路几湾，秋风相引到人间。听经亦解蹁跹舞，影落高梧月满关。

玄裳缟羽度云端，清唳时闻警露寒。尘世应知难住久，晚风留得佩珊珊。
苕溪送元直南还
徐熥（明代）

送客情已悲，何当更送汝。送汝情已悲，何当在逆旅。

此情各自知，临行复何语。握手立斯须，相看泪如雨。
刁马河上书事呈提举张圣用
葛胜仲（宋代）

稻人掌稼存周书，荡以沟洫蓄以潴。为田一夫顾尚尔，有大于此其亡诸。

所以当时多善岁，黍稌高下无莱污。史公引漳变舄卤，郑国注洛通廞淤。

寂寞井地已不复，二子兴利犹居居。常平新书出圣考，岁积羡入为留储。

毫釐不以给公上，补助力役宽农夫。意谓舍此欲富国，不几缘木求渊鱼。

猗欤吾皇始即阼，骏惠成宪追前摹。民田利病特经意，诏俾海县交修予。

刍言舆议满青匦，论及刁马尤勤渠。一劳暂费不足惮，要使长利相乘除。

水衡衔命出护役，使节适野同伻图。劝勤警惰诏赏罚，尺一径下随都俞。

择材分干自不乏，犹如采芑从菑畬。薨薨畚插事疏凿，坎坎钲鼓催勤劬。

伍符尺籍用兵法，保受团结从州闾。施功堑中每绝蚓，得肉道上时衔乌。

河流广深事股引，清波涨绿涵灵胥。劝农使者旧京兆，眉妩曾画闺房姝。

鲁邦都尉古循吏，谋视韩许直庸奴。经营土功费心画，埤益王事成仙臞。

清明不归对花柳，独冒埃壒驰轺车。香名巍巍镂翠琰，绩用蔼蔼飞皇都。

横流不复灌旁郡，万室按堵安田庐。陪京沃壤袤千里，旱乾水溢从今无。

谁言酾渠百世利，政在起役三旬馀。荒功经始自勿亟，烦尔讫事歌骊驹。

役夫云翔指千万，北返曹濮南青徐。愿修厉禁比川泽，张官督察称衡虞。
谒金门
赵崇（宋代）

晴意早。帘外数声啼鸟。有约不来春梦杳。琐窗微弄晓。

江上残梅未扫。叶底芳桃红小。天远断云尘不到。过春还草草。
送人适越
贾岛（唐代）

高城满夕阳，何事欲沾裳。
迁客蓬蒿暮，游人道路长。
晴湖胜镜碧，寒柳似金黄。
若有相思梦，殷勤载八行。
梦觉
戴表元（宋代）

梦觉依然一草寮，浮踪已惯任飘摇。
虚檐明气生朝露，远树寒飘过夜潮。
白骨又惊山下满，朱颜刚向客不消。
时平不爱通侯印，且愿深林作老樵。
余知府挽诗二首
叶适（宋代）

怜我抱空意，鬓间饶白丝。
已从真率集，那复少年时。
柳糁春前叶，松锼雪后枝。
建炎无故老，难话省方悲。
秋日杂咏二十三首 其七 咏郊野
孙承恩（明代）

落日下平芜，远水涵晴空。西风正摇落，澹霭何冥濛。

千山生夕正，一望远近同。草色迎霜白，枫林借春红。

平坡散归羊，云外号征鸿。依依野人村，处处闻高舂。
题方正学先生祠堂
叶向高（明代）

燕歌一夜满都城，大内罘罳火彻明。
无复看书延侍讲，仍传天彻劳先生。
两朝事往君恩在，十族烟销诏草成。
为问精灵何处是，雨花台畔子规声。
送王季裴往行在
周孚（宋代）

子家本南燕，我籍亦东鲁。天涯两沦落，迁徙无定所。

一朝闻剥啄，三岁想眉宇。跫然转蓬地，剩欲相就语。

风帆不贷人，索别遽如许。子才于用多，蓄眼吾未睹。

布衣诸生耳，而乃中健武。恢恢猎德网，取士倍于古。

韩间宁负秦，晋材仍用楚。由余初不弃，况子自中土。

匆匆一杯酒，吾为子起舞。
踏莎行（灵泉重阳作）
李流谦（宋代）

菊露晴黄，枫霜晚翠。重阳气候偏如此。异乡牢落怕登临，吾家落照飞云是。

举扇尘低，脱巾风细。灵苗医得人憔悴。灯前点检欠谁人，惟有断鸿知此意。
九日与客登凤凰山酌涌金泉泛舟西归
李洪（宋代）

西山爽气压城闉，携客登高日未晡。
稚子已谙撑舴艋，老夫羞未插茱萸。
文章不进空黄你，生计无多问木奴。
贫病偏愁秋欲雨，异乡白尽遂良须。
题猗兰图
李昌祺（明代）

莽平原兮丰茸，伤极目兮棘丛。棘丛兮匪菅则蓬，彼美君子兮玉雪其容。

湘之水兮幽且雄，腾蛟螭兮舞虬龙。昼黯黯兮雨溟濛，渺音尘兮何由通。

徒结郁兮寸衷，川迢遥兮路不穷。些招魂兮托予悲，揽芳菲以佩服兮聊饰夫厥躬。

色之泛兮光风，芬之播兮谷中。微佳人兮我谁从，思重华兮莫逢，羌独怀古兮寄丝桐。
晚步松岭
释今鸷（明代）

依依岩畔挺虬姿，犹爱寒云恋旧枝。小立斜阳离幻境，抗怀千旧在斯时。

蝉吟风叶如知晚，鹤啄霜毛亦觉衰。剩有枯藤长作伴，竹坳松岛一支持。
次韵徐伯远题钱少愚画孤山月梅图
周紫芝（宋代）

钱郎名与大年齐，貌得孤山一段奇。月色昏昏人寂寂，梅花段段水漪漪。

戏将三昧传神手，催动千林破腊枝。不用摩挲窥妙墨，暗香疏影在新诗。
卸篆引见留别绅耆
吴性诚（清代）

东南半壁俨蓬莱，鳌戴云山四面开。富教商量长治计，安危斟酌出群才。

仙成徐福空劳想，花好潘郎不暇栽。多少心情酬未得，愧余两度抱琴来。
山居 其五
淳藏主（宋代）

随身只有过头杖，饱腹唯凭折脚铛。几度遣閒何处好，水声山色里游行。